KIRJALLINEN KYSYMYS E-1664/99 esittäjä(t): Lucio Manisco (GUE/NGL) komissiolle. Yhdysvaltalaisen naudanlihan tuonnin vastaiset toimet Ranskassa.



Virallinen lehti nro 203 E , 18/07/2000 s. 0017 - 0018



KIRJALLINEN KYSYMYS E-1664/99 esittäjä(t): Lucio Manisco (GUE/NGL) komissiolle (22. syyskuuta 1999) Aihe: Yhdysvaltalaisen naudanlihan tuonnin vastaiset toimet Ranskassa Coordination paysanne européenne -niminen ranskalaisyhdistys on järjestänyt useita rauhallisia mielenosoituksia yhdysvaltalaisen McDonald's-ketjun Ranskassa sijaitsevien ravintoloiden edessä. Tarkoituksena on ollut protestoida Yhdysvaltojen verotustoimia vastaan, sillä kyseinen valtio verottaa ajattelemattomasti tiettyjä eurooppalaisia tuotteita, koska unioni on aivan perustellusti kieltäytynyt tuomasta Eurooppaan pohjoisamerikkalaista naudanlihaa, joka on tuotettu keinoilla, jotka eivät ole unionissa voimassa olevien kansanterveyttä koskevien kriteerien mukaisia. 1. Eikö komissio katso, että olisi tuettava ranskalaisyhdistyksen symbolisia tekoja eli Yhdysvaltojen verottamien tuotteiden (esim. Roquefort-juusto ja hanhenmaksa) jakelua ilmaiseksi Euroopan ruokakulttuurin vastakohdan ilmentymän, McDonald'sin edessä? 2. Mitä komissio aikoo tehdä vastustaakseen Yhdysvaltojen hallitseman WTO:n käskyjä elintarvikkeiden tuonnista sellaisen naudanlihan tuonnissa, jonka tuotannossa on käytetty kansalaisten terveydelle vahingollisia aineita? Pascal Lamyn komission puolesta antama vastaus (5. marraskuuta 1999) Yhteisön lainsäädännön, esimerkiksi Euroopan yhteisön perustamissopimuksen 95 artiklan 3 kohdan, 152 artiklan 1 kohdan ja 153 artiklan 1 kohdan, mukaan yhteisön on taattava kuluttajille elintarvikkeiden korkea laatu ja turvallisuus. Niinpä komissio Maailman kauppajärjestön (WTO) riitojenratkaisuelimen päätösten ja suositusten vuoksi pyysi kansanterveyttä koskevia eläinlääkintätoimenpiteitä käsittelevää tiedekomiteaa antamaan lausunnon kuuden eläimille annettavan kasvuhormonin mahdollisista haittavaikutuksista ihmisten terveydelle. Tiedekomitea antoi lausuntonsa naudanlihassa ja lihatuotteissa olevien hormonijäämien mahdollisten terveysriskien arvioinnista vuoden 1999 huhtikuun lopussa. Näiden tieteellisten neuvojen perusteella komissio päätti, ettei se voi ehdottaa jäsenvaltioille tuontikiellon purkamista. Yhdysvallat ja Kanada käynnistivät WTO-menettelyt myönnytysten keskeyttämiseksi, koska WTO:n päätösten täytäntöönpanoa koskeva määräaika päättyi 13. toukokuuta 1999. Yhteisö pyysi WTO:ta sovittelemaan vaadittuja määriä, ja sovittelun tuloksena Yhdysvallat sai luvan keskeyttää myönnytyksiä 116 miljoonan Yhdysvaltain dollarin arvosta vaatimansa 202 miljoonan sijasta. Kanadan lupa rajoitettiin 11 miljoonaan Kanadan dollariin vaaditun 75 miljoonan sijasta. Komissio pitää valitettavana sitä, että Yhdysvallat ja Kanada ovat päättäneet asettaa 100 prosentin tulleja useille eurooppalaisille tuotteille. Tämä ei ainoastaan vaikuta monien yritysten vientitoimintaan vaan myös estää amerikkalaisia kuluttajia saamasta korkealaatuisia eurooppalaisia tuotteita. Komissio jatkaa tuoreen tieteellisen tiedon tutkimista voidakseen sen ja minkä tahansa uuden ja olennaisen tiedon perusteella arvioida, mihin toimiin yhteisön WTO-jäsenyyteen liittyvien oikeuksien ja velvoitteiden perusteella on ryhdyttävä.